SA spog met nóg ŉ wêrelderfenisgebied!Khomani-San se kulturele lewe en tradisionele gebruike kry nou internasionale erkenning. Foto: Khomanisan.com Die !Khomani-kulturele landskap is vroeg in Julie tydens ŉ vergadering van die Wêrelderfeniskomitee van die Verenigde Nasies (VN) se opvoedkundige, wetenskaplike en kulturele organisasie (Unesco) tot ŉ wêrelderfenisgebied verklaar. Unesco het tydens die wêrelderfeniskomitee se 41ste vergadering in Krakow, Pole, drie gebiede in Afrika tot wêrelderfenisgebiede verklaar. Mbanza Kongo, die voormalige hoofstad van die Kongo-ryk in Angola, en die stad Asmara in Eritrea is ook tot wêrelderfenisgebiede verklaar. Dit is dié lande se eerste inskrywings op die lys vir die soort gebiede. Suid-Afrika spog nou met ŉ totaal van nege wêrelderfenisgebiede wat die grotte in Sterkfontein, Mapungubwe in Limpopo, Robbeneiland, die Richtersveld, Kaapse blommestreek, iSimangaliso-vleilandpark in KwaZulu-Natal, die Vredefort-koepel en die Drakensbergpark insluit. Die !Khomani-kulturele landskap is in die Kalahari Gemsbok Nasionale Park teen die grens van Botswana en Namibië geleë. Die gebied vorm ook deel van Kgalagadi-oorgrenspark. Volgens Unesco bevat die uitgestrekte sandduine van die woestyn bewyse van menslike teenwoordigheid oor honderde jare heen en word die omgewing met die kultuur van die nomadiese !Khomani-San en die strategieë wat hulle in staat gestel het om by die moeilike woestyntoestande aan te pas, geassosieer. “Hulle het spesifieke etnobotaniese kennis, kulturele praktyke en ŉ spesifieke wêreldbeskouing ontwikkel wat direk verband hou met die geografiese eienskappe van die omgewing. Die !Khomani-kulturele landskap getuig van die lewenswyse wat in die streek heers en oor jare gevorm is.” Fundisile Mketeni, SANParke se uitvoerende hoof, het gesê !Khomani se insluiting in die lys van wêrelderfenisgebiede is ŉ belangrike simboliese stap in die erkenning en herstel van waardigheid van die !Khomani-San se kulturele lewe en tradisionele gebruike. Mketeni het ook gesê die verklaring van die gebied dra by tot die erkenning van die Kalahari Gemsbok Nasionale Park en die groter Kgalagadi-oorgrenspark as ŉ unieke bewaringsgebied wat beskerm moet word. SANParke bestuur nou drie van die wêrelderfenisgebiede in Suid-Afrika. Die Mapungubwe- kulturele landskap en die Kaapse blommestreek word ook deur die parkeraad beheer. Die !Khomani-San het die voorlegging om hul kulturele gebied te verklaar tot wêrelderfenisgebied saam met SANParke, die departement van omgewingsake, die Vredesparkstigting en EcoAfrica gedryf.